text: Glat føre skaber flere motorvejskøer
  11 februar 2018 kl. 11.19
  En lastbil er skredet ud på motorvej E45 ved Rødekro og skaber søndag formiddag tre kilometer lang kø.
  Det glatte føre har i løbet af formiddagen medført adskillige uheld – både på motorvejsnettet og på det øvrige vejnet. Alene på E45 er der i løbet af kort tid sket tre uheld.
  Lige nu holder en lastbil på tværs på motorvejen ved Rødekro. Lastbilen er kørt delvist af vejen, og hænger ud over grøften, mens forvognen spærrer motorvejens inderste spor.
  Flemming Lau, vagtchef, Sydøstjyllands Politi: "Der er dårlig sigt og meget glatte veje, og den kombination betyder, at man skal være meget opmærksom på en væsentligt længere bremselængde end normalt."
  Politiet oplyser, at der er passage i overhalingssporet på stedet, men foreløbig er der cirka tre kilometer kø i sydgående retning.
  To uheld på den østjyske motorvej har også skabt tre-fire kilometer lang kø i sydgående retning ved Hedensted.
  Køen opstod, da en bil kørte galt ved Hedensted. Blot to minutter senere kørte en anden bil galt ved DTC ved Vejle.
  Herudover er der glatføreuheld ved Rask Mølle og ved Vamdrup.
  Ingen af de fem uheld har medført personskade.
  - Men der lyder en alvorlig opfordring til forsigtig kørsel fra os, siger vagtchef Flemming Lau, Sydøstjyllands Politi, til TV SYD.
  - Der er dårlig sigt og meget glatte veje, og den kombination betyder, at man skal være meget opmærksom på en væsentligt længere bremselængde end normalt, siger Flemming Lau.
  Mens køen på motorvejen ved Hedensted og Vejle er i opløsning, er det endnu uklart, hvor længe der går, inden der er ryddet op efter uheldet på motorvejen ved Rødekro.
  Tidligere på dagen udløste det glatte føre to uheld på E20 Esbjergmotorvejen ved Korskro og Bramming.
  
  
  